Winnie Madikizela-Mandela sterfOPVOLG: Lees gerus die opvolgberig hier. Winnie Madikizela-Mandela. Foto: Via @MyAnc op Twitter Winnie Madikizela-Mandela, ANC-struggleveteraan en eksvrou van oudpres. Nelson Mandela, het in die ouderdom van 81 gesterf. Zodwa Zwane, Madikizela-Mandela se persoonlike assistent, het haar dood aan Reuters bevestig. Zwane het aan verslaggewers gesê die familie sal later ŉ verklaring uitreik. Maroela Media kon Zwane nie Maandag onmiddellik bereik vir kommentaar nie. Madikizela-Mandela is in Januarie vanjaar in die hospitaal opgeneem met ŉ infeksie wat haar niere aangetas het. Haar familie het destyds gesê Madikizela-Mandela is positief ingestel en sal na verwagting ten volle herstel. Madikizela-Mandela was ook in Oktober verlede jaar in die hospitaal toe sy ŉ knie-operasie ondergaan het. Sy het in 2011 ook ŉ operasie aan haar voet ondergaan. Die presiese oorsaak van haar dood is nog nie bekend nie. Hou Maroela Media dop vir meer inligting.